b'\n_START_ARTICLE_\nVarstvo osebnih podatkov\n_START_PARAGRAPH_\nVarstvo osebnih podatkov je ena od \xc4\x8dlovekovih pravic in osebnih svobo\xc5\xa1\xc4\x8din, ki so v ve\xc4\x8dini dr\xc5\xbeav zajam\xc4\x8dene z ustavo. V Sloveniji poleg ustave varstvo osebnih podatkov ureja tudi poseben zakon, Zakon o varstvu usebnih podatkov (ZVOP-1), ki podrobneje dolo\xc4\x8da pravice, na\xc4\x8dela in ukrepe, s katerimi se prepre\xc4\x8dujejo nezakoniti in neupravi\xc4\x8deni posegi v zasebnost posameznika, ki bi lahko nastali kot posledica uporabe in obdelave osebnih podatkov._NEWLINE_Poleg zakona o varstvu osebnih podatkov se v Sloveniji neposredno uporabljajo tudi dolo\xc4\x8dbe Konvencije o varstvu posameznikov glede na avtomatsko obdelavo osebnih podatkov, ki je bila ratificirana in objavljena leta 1994 v Uradnem listu._NEWLINE_General Data Protection Regulation (GDPR); uredba o za\xc5\xa1\xc4\x8diti podatkov (Regulation (EU) 2016/679), je uredba Evropske unije, ki je bila sprejeta 27. aprila 2016, veljati pa bo za\xc4\x8dela 25. maja 2018, in znotraj EU na novo ureja podro\xc4\x8dje varovanja osebnih podatkov. Slovenski zakon na tej osnovi bo novi Zakon o varovanju osebnih podatkov (ZVOP-2).\n_START_SECTION_\nKaznovanje zlorab\n_START_PARAGRAPH_\nKazenski zakonik Republike Slovenije v 154. \xc4\x8dlenu opredeljuje zlorabo osebnih podatkov kot kaznivo dejanje, ki se preganja po uradni dol\xc5\xbenosti. V njem je dolo\xc4\x8deno, da se z denarno kaznijo ali zaporom do enega leta kaznuje, kdor v nasprotju z zakonom uporabi osebne podatke, ki se smejo voditi samo na podlagi zakona ali na podlagi osebne privolitve posameznika, na katerega se podatki nana\xc5\xa1ajo ali kdor vdre v ra\xc4\x8dunalni\xc5\xa1ko bazo podatkov, da bi zase ali za koga drugega pridobil kak\xc5\xa1en osebni podatek. \xc4\x8ce navedeno dejanje izvr\xc5\xa1i uradna oseba z zlorabo uradnega polo\xc5\xbeaja ali uradnih pravic, se kaznuje z zaporom do dveh let.'